רחל אדרי

רחל אדרי (נולדה ב-15 בינואר 1959) היא ישראלית תושבת אופקים אשר במהלך קרב אופקים במתקפת הפתע על ישראל ביום הראשון של מלחמת חרבות ברזל הוחזקה כבת ערובה על ידי מחבלי חמאס ובאמצעות קור רוחה הצילה את חייה וחיי בעלה דוד אדרי. בעקבות התנהלותה היא התראיינה בחדשות, הפכה למקור לעניין בכלי התקשורת, והתפרסמה בכינויים רחל עוגיות ורחל מאופקים.

ביוגרפיה 
אדרי נולדה ב-1959 באופקים. אביה, נמטואל קורם, היה אלמן עם שבעה ילדים. אדרי נולדה מנישואיו השניים לחוה, ואיתה נולדו לו עוד שבעה ילדים. היא גדלה במשפחה בת 14 ילדים, להורים יוצאי פרס. בגיל 12 החלה לעבוד בניקוי חדרי מדרגות. בכיתה יא' פרשה מהתיכון. בצבא שירתה בטייסת 102 בבסיס חצרים כפקידה טכנית. ב-1982 נישאה לדוד אדרי, נהג משאית ומנופאי. אדרי עבדה 43 שנה בשק"ם בבסיס צאלים. ביוני 2023 קיבלה אות הצטיינות על שירותה ארוך השנים בטקס שנערך בבית הנשיא.

אדרי היא אם לשלושה: חנית, אביתר וטל (שני בניה שוטרים) וסבתא לשלושה נכדים.

היא סובלת מסוכרת ומשתמשת באינסולין.

אירוע השתלטות המחבלים 
בסביבות 6:30 בבוקר שבת, 7 באוקטובר 2023, פתח ארגון חמאס במתקפת פתע על ישראל. בחסות ירי של אלפי רקטות לעבר דרום ומרכז ישראל, חדרו מאות מחבלים ליישובים ישראליים ולמתקנים צבאיים. במהלך החדירה לארץ הגיעו המחבלים לאופקים בסביבות 6:45 בבוקר והחלו לבצע פיגועים.

במהלך פריצתן של חוליות המחבלים לאופקים ובחסות ירי הטילים הבלתי פוסק, השתלטו חמישה מחבלים על הבית שלה ושל בעלה, דוד אדרי, ולקחו אותם כבני ערובה במסגרת פיגוע מיקוח. בכוח המשטרה שהגיע למקום על מנת לחלץ את הזוג אדרי היה גם בנם, שתדרך את הלוחמים על מבנה הבית. לאחר כחצי יממה בשבי שוחררו בני הזוג בפעולת חילוץ של הימ"מ.

ב־7 בבוקר פרצו לביתם של בני הזוג חמישה מחבלי חמאס, ניפצו את החלונות, שברו את הניידים, והשתלטו על בני הזוג. למחבלים היה נשק רב, לרבות רימונים, רובי סער AK-47 וטיל לאו.

המחבלים היו בבית 19 שעות, ובמהלכן הגישה להם רחל עוגיות, קפה, ארוחת צהריים ואננס. היא הלכה לשירותים מספר פעמים ושוחחה עם המחבלים. בנוסף, היא חבשה את אחד המחבלים כשהיה פצוע. היא סימנה לבנה השוטר כמה מחבלים יש בביתה (5) על אצבעות ידה.

רק ב־2 בלילה שוחררו בני הזוג על ידי השוטרים לאחר משא ומתן בין השוטרים למחבלים. עם השוטרים ששחררו אותם נמנו פקד אביתר אדרי, בנם של הזוג, השוטר ארקדי שוסטר, ויונס, קצין מג"ב.

לאחר האירוע 
מיד לאחר האירוע התראיינה אדרי לחדשות. סיפור הגבורה שלה הפך אותה לכוכבת ברשת.

שר החוץ הבריטי ג'יימס קלברלי ביקר בביתה של אדרי. במהלך ביקור נשיא ארצות הברית ג'ו ביידן בישראל, רחל אדרי נפגשה איתו.

אנשים ציירו את דמותה של אדרי על קירות מרכזיים, יצרו משחק מחשב בהשראתה, וחלק מהאנשים שניצלו מהטבח עשו קעקוע של תמונתה.
בעקבות סיפורה, זכתה אדרי לסדרה קומית באינטרנט בשם "כוח רחל", המציגה אותה כגיבורת על שמדי פרק הורגת מחבלים באמצעות אוכל. ב-25 באוקטובר 2023 דמותה של רחל אדרי כיכבה במערכון של ארץ נהדרת בפרק מיוחד שיצא בזמן מלחמת חרבות ברזל.

לאחר פרסום האירוע פנתה לעם ישראל, וביקשה מנשות ישראל לקבל על עצמן הדלקת נרות שבת כדי להודות על הנס הגדול.

ראו גם 
 קרב אופקים
 מתקפת הפתע על ישראל (2023)

קישורים חיצוניים 

 הראיון של רחל אדרי מיד לאחר שחרורה
 בנה של רחל מאופקים שכבשה את המדינה מספר על מבצע החילוץ, 11 באוקטובר 2023

הערות שוליים 

מתקפת הפתע על ישראל (2023)
אופקים: אישים
בני ערובה ישראלים
מלחמת חרבות ברזל בתרבות
מלחמת חרבות ברזל: אישים
ישראליות שנולדו ב-1959
ישראלים שנולדו ב-1959